ዩኒሴፍ በድርቁ ሳቢያ ለአደጋ ለተጋለጡ ሴቶችና ህፃናት ድጋፉን እንደሚያጠናክር ገለፀ
የመንግሥታቱ ድርጅት የህፃናት መርጃ ድርጅት (ዩኒሴፍ) በኢትዮጵያ በድርቁ ሳቢያ ለአደጋ ለተጋለጡ ሴቶችና ህፃናት የሚያደርገውን ድጋፍ አጠናክሮ እንደሚቀጥል ገለጸ።የውጭ ጉዳይ ሚኒስትር ዶክተር ቴድሮስ አድሃኖም የዩኒሴፍ ዋና ዳይሬክተር አንቶኒ ሌክን ዛሬ በጽህፈት ቤታቸው ተቀብለው አነጋግረዋል።ኢትዮጵያ መከላከልና ፈጣኝ ምላሽን መሠረት አድርጋ በድርቁ የተጎዱ ወገኖችን ከከፋ ጉዳት ለመታደግ እየሰራች መሆኗን ሚኒስትሩ አብራርተዋል።ዩኒሴፍ ከአሁን ቀደም ከኢትዮጵያ ጋር በተለያዩ ዘርፎች ሲያደርገው የቆየውን ትብብርና አጋርነት እንዲቀጥልም ዶክተር ቴድሮስ ጥሪ ማቅረባቸውን ውይይቱን የተከታተሉት የሚኒስቴሩ ቃል አቀባይ አቶ ተወልደ ሙሉጌታ ገልጸዋል።እንደ ቃል አቀባዩ ገለፃ ዩኒሴፍ ከኢትዮጵያ ጎን ተሰልፎ በድርቁ የሚያስፈልጉ ድጋፎችን እንደሚያደርግ በተለይም አልሚ ምግቦችን ለተጎዱ ህፃናት በማቅረብ ረገድ ድጋፉን እንደሚሰጥ አረጋግጧል።የጤና ተቋማት በድንገተኛ አደጋ ብቻ ሳይሆን ለዘለቄታው በሚያገለግሉበት ሁኔታ ተደራጅተው እንዲሰሩ ለማድረግ መንግሥት የጀመረውን ጥረት እንደሚደግፍም አስታውቋል፡፡የድርጅቱ ዋና ዳይሬክተር አንቶኒ ሌክ በበኩላቸው፥ በኢትዮጵያ በድርቁ የተጎዱ ሴቶችና ህፃናትን ለመደገፍ ድርጅቱ የጀመረውን ተግባር ይገፋበታል ብለዋል።በአሁኑ ወቅት ድርጅቱ አልሚ ምግቦችን ለማቅረብ 100 ሚሊየን የአሜሪካ ዶላር መድቦ ለመንቀሳቀስ ዝግጅት እያደረገ ይገኛል።“የኢትዮጵያ መንግሥት ድርቁን ለመቋቋም እያደረገ ያለው ጥረት የሚደነቅ ነው፤ የመንግሥትን ጥረት በዓለም አቀፉ ማኅበረሰብ ሊታገዝ ይገባል፤ ለዚህም ከለጋሾች ጋር ምክክር ለማድረግ እየተዘጋጀን ነው። ይህ ምክክር በሰብዓዊ ዕርዳታ ብቻ ሳይታጠር በአጠቃላይ የልማት ጥረቶች ዙሪያ ያተኩራል” ብለዋል፡፡የኢትዮጵያና የዩኒሴፍ ግንኙነት ከጊዜ ወደ ጊዜ እያደገ መሆኑን የገለጹት አንቶኒ ሌክ፥ ይህም የኢትዮጵያ ህዝቦች እርዳታ ስለሚፈልጉ ሳይሆን ኢትዮጵያ ለአፍሪካ ብሎም ለዓለም ካላት ጠቀሜታ አንፃር ነው ሲሉ አስረድተዋል።ዋና ዳይሬክተሩ ዩኒሴፍ ከድርቁ ጋር በተያያዘና በሌሎች ጉዳዮች ዙሪያ በቀጣይ ከኢትዮጵያ ጋር በሚኖረው ትብብር ከፕሬዝዳንት ሙላቱ ተሾመ ጋር መምከራቸው ይታወሳል።አንቶኒ ሌክ ነገ በአፋር ክልል ድርቁ ያስከተለው ጉዳትና እየተደረጉ ያሉ ድጋፎችን በቦታው ተገኝተው ይጎበኛሉ ተብሎ የጠበቃል፡፡ (ኢዜአ)